
הכנסת התשע-עשרה
נוסח לא מתוקן

מושב שני
<פרוטוקול מס' 274>
מישיבת ועדת הפנים והגנת הסביבה
יום שלישי, י"ג באייר התשע"ד (13 במאי 2014), שעה 15:00
<סדר היום:>
<הצעת חוק לתיקון פקודת בריאות העם (מס' 27), התשע"ד-2014>
נכחו:

<חברי הוועדה:> 
חמד עמאר – מ"מ היו"ר

<מוזמנים:> 
	זאב פיש
	–
	מפקח ארצי לבריאות הסביבה, משרד הבריאות

	מיכל גולדברג
	–
	יועצת משפטית לבריאות הסביבה, משרד הבריאות

	עו"ד נעמה שחל
	–
	לשכה משפטית, המשרד להגנת הסביבה

	גבריאלה פיסמן
	–
	ממונה, ייעוץ וחקיקה (פלילי), משרד המשפטים

	עו"ד זהר טחורש
	–
	לשכה משפטית, המשרד להגנת הסביבה


<ייעוץ משפטי: >
גלעד קרן
<רכזת בוועדה:>
רחל דיין
<רישום פרלמנטרי:>
הדר אביב
<הצעת חוק לתיקון פקודת בריאות העם (מס' 27), התשע"ד-2014>
<היו"ר חמד עמאר:>
צהריים טובים לכולם, אני מתכבד לפתוח את דיון ועדת הפנים והגנת הסביבה בנושא: הצעת חוק לתיקון פקודת בריאות העם (מס' 27), התשע"ד-2014 – הכנה לקריאה שנייה ושלישית.
בשנת 2011 נכנס לתוקף חוק הגנת הסביבה (סמכויות פיקוח ואכיפה), התשע"א-2011, שנועד להקנות לעובדי גופי החקירה של המשרד להגנת הסביבה סמכויות פיקוח ואכיפה לשם אכיפת חוקי הסביבה. החוק נועד לרכז את כלל סמכויות הפיקוח והאכיפה הקיימות לגופי החקירה של המשרד בחוק אחד.
אני מבין כי בשל טעות נוצר מצב שלפיו לעניין אכיפת פקודת בריאות העם, לא ניתן כיום להסמיך גורמי פיקוח במשרד להגנת הסביבה בסמכויות פיקוח מנהליות לפי הפקודה, וכן לא ניתן להסמיך מפקחים שהסמיך שר הבריאות בסמכויות חקירה, וההצעה שלפנינו באה לתקן מצב זה.

אבקש מנציג המשרד להגנת הסביבה להציג את הצעת החוק, להסביר בדיוק מה הבעיה שנוצרה ומה הפיתרון המוצע, ולאחר מכן נפתח את הנושא לדיון.

<נעמה שחל:>
שלום רב, אני נעמה שחל מהלשכה המשפטית של המשרד להגנת הסביבה.

כפי שתיארת, בעקבות תיקון עקיף לפקודת בריאות העם מ-2011, נוצר מצב שבו לגורמי המקצוע של המשרד אין יכולת לעשות שימוש בסמכויות הפיקוח שנמצאות בפקודת בריאות העם. הסמכויות האלה כוללת: כניסה, דרישת הזדהות, נטילת דוגמאות; סמכויות שמאפשרות לגורמי המקצוע אצלנו לפקח ולמנוע מפגעים שמפורטים בפרק ו' לחוק.
התיקון שלפנינו נועד לאפשר לגורמי המקצוע במשרד לעשות שימוש בסמכויות הפיקוח. ובנוסף, להעניק סמכויות חקירה למפקחי משרד הבריאות, וחברתי ממשרד הבריאות ודאי תרחיב על כך.
<היו"ר חמד עמאר:>
למפקחי משרד הבריאות עכשיו אין סמכות חקירה?

<מיכל גולדברג:>
כן, אדוני. בשל התיקון שנעשה בשנת 2011 ומחיקת סעיף 64ג רבתי לפקודת בריאות העם, נוצר מצב שכיום אין להם סמכויות חקירה. הסמכויות האלה, כמובן, דרושות ביותר.

<היו"ר חמד עמאר:>
למי יש סמכויות חקירה כיום?

<מיכל גולדברג:>
לפי הפקודה אין סמכויות חקירה מכיוון שהסעיף נמחק.
<קריאה:>
הוא נמחק בטעות.

<נעמה שחל:>
למפקחי המשטרה הירוקה ואגף ים וחופים יש סמכויות, אבל לא למפקחי משרד הבריאות.
<מיכל גולדברג:>
המחיקה היתה בטעות מכיוון שב-2011, כשחוקק חוק אכיפה סביבתית, ניתנו למפקחי הגנת הסביבה סמכויות חקירה באותו חוק. הסעיף נמחק מכיוון שבטעות סברו שאין צורך בו מכיוון שהסמכויות הוענקו בחוק אחר, אבל למעשה הסתבר שכן יש צורך בסעיף לצורך המפקחים עובדי משרד הבריאות.

<היו"ר חמד עמאר:>
נציגת משרד המשפטים, בבקשה.

<גבריאלה פיסמן:>
התיקון תואם אתנו, ואנחנו תומכים בו.
<היו"ר חמד עמאר:>
אין לכם הערות?

<גבריאלה פיסמן:>
לא.

<היו"ר חמד עמאר:>
היועץ המשפטי של הוועדה, בבקשה.

<גלעד קרן:>
כפי שאמרה נציגת משרד המשפטים, הנוסח הוא נוסח שתואם אתנו והוא מקובל עלינו.

כפי שאמר היושב-ראש, בשנת 2011 חוקקנו פה בוועדה ובכנסת את חוק הגנת הסביבה (סמכויות פיקוח ואכיפה), שנועד לרכז את כל סמכויות הפיקוח של המשרד להגנת הסביבה בחוק אחד. בעבר זה היה מפוזר בכל אחד מהחוקים.

בתיקון הזה הסכמנו לפרוץ את המסגרת הזאת עקב הדחיפות שהוסברה לנו, אבל אנחנו חושבים שבעתיד יש לשקול אם במקרים כאלה לבצע את התיקון בחוק המסגרת – אם יש צורך להתאים אותו, יכול להיות שיש צורך בשינויים מסוימים, בתנאי כשירות מסוימים, לפקחים שהם רק מפקחים מנהלים ולא עושים חקירה – אבל בכל מקרה, שהתיקון יהיה בחוק המסגרת. ובמקרה הזה הסכמנו, בשל הדחיפות, לחוקק את זה בחוק כפי שמוצע כרגע.
<היו"ר חמד עמאר:>
בחוק מדובר על ההכשרה של המפקחים, ואיזה סוג הכשרה הם צריכים לעבור? החוק נוגע בנושא?

<גלעד קרן:>
כן, כפי שאני מיד אקריא, החוק קובע שמפקח כאמור יוסמך רק אם הוא קיבל הכשרה מתאימה כפי שהורה השר להגנת הסביבה, לעומת מפקחים שהם גם חוקרים של גופי החקירה, שם יש גם תנאי כשירות נוספים שנקבעים בהתייעצות עם השר לביטחון הפנים. זאת אומרת, שם זה רחב יותר.
<היו"ר חמד עמאר:>
והיום אין התייעצות עם השר לביטחון הפנים בנושא חקירה?

<גלעד קרן:>
לגבי חקירה יש. אבל בגלל שהסמכויות שמוצעות פה הן סמכויות קלות יותר ואין להם סמכות חקירה, אז אין צורך בכך.

<היו"ר חמד עמאר:>
המשרד לביטחון הפנים לא מתנגד לזה?

<גלעד קרן:>
לא.

<גבריאלה פיסמן:>
זה דפוס הפעולה הרגיל. לגבי סמכויות מהסוג הזה אנחנו לא דורשים מעורבות של המשרד לביטחון הפנים כיוון שלא מדובר בסמכויות אכיפה. מדובר על סמכויות שהן סמכויות במדרג נמוך יותר, ובמהות הן לא סמכויות משטרתיות. אלה סמכויות מקצועיות של כניסה, דגימה, דרישת מסמכים, והן לא דורשות מעורבות כלשהי, מבחינת ההכשרה והכשירות, של המשרד לביטחון פנים.

<היו"ר חמד עמאר:>
לא הבנתי. איזה סוג חקירה הוא אמור לעשות?

<נעמה שחל:>
הוא עושה פיקוח. בעצם מדובר בגורמי המקצוע של המשרד, בעיקר במחוזות המשרד, שעושים פיקוח שגרתי. הם מגיעים למקומות, למפעלים וגורמים אחרים, ועושים שם פיקוח או כדי לטפל במפגעים שנוצרו או כדי למנוע מפגעים שייווצרו בעתיד, וזה סוג הפיקוח. הם נכנסים למקום, הם צריכים ליטול דוגמאות.

<היו"ר חמד עמאר:>
אני שאלתי על החקירה. על הפיקוח אני יודע.

<גבריאלה פיסמן:>
חקירה זה רק משרד הבריאות.

<היו"ר חמד עמאר:>
נציגת משרד הבריאות, איזו חקירה הם מבצעים? במקום עצמו, או מה?

<מיכל גולדברג:>
גם במקום עצמו. כחלק מהאכיפה הנדרשת של הפקודה, לעתים החקירה מתבצעת במקום תוך כדי כניסה לעסק או למקום שבו מבוצעת הביקורת, ולעתים, גם לא במקום.
<זאב פיש:>
ולעתים גם עקב אירוע. יש מגוון שלם של סיבות לפיקוח המפקחים.

<גלעד קרן:>
רק להבהיר: לעניין המפקחים של משרד הבריאות, שהם כן מפקחים שחוקרים, אז ההסמכה ותנאי הכשירות וההכשרה שלהם היא בתיאום ובהסכמת השר לביטחון הפנים, ומשטרת ישראל צריכה גם להודיע שאין לה התנגדות למינויים, שאין להם עבר פלילי וכולי. זאת אומרת, יש מעורבות של המשרד לביטחון הפנים לגבי מפקחים שיש להם סמכויות חקירה.

<היו"ר חמד עמאר:>
תוכל להקריא?

<גלעד קרן:>
"הצעת חוק לתיקון פקודת בריאות העם (מס' 27), התשע"ד-2014
	תיקון סעיף 64א
	1. 
	בפקודת בריאות העם, 1940 (להלן – הפקודה), בסעיף 64א – 

	
	
	
	(1) בכותרת השוליים, אחרי "מפקח" יבוא "וממונה על איכות הסביבה";

	
	
	
	(2) בפסקאות (1) ו-(3), בכל מקום, אחרי "מפקח" יבוא "או ממונה על איכות הסביבה".

	הוספת סעיפים 
64א1 ו- 64א2
	2. 
	אחרי סעיף 64א לפקודה יבוא:

	
	
	"הסמכת מפקח וממונה על איכות הסביבה בידי השר להגנת הסביבה וזיהויו
	64א1.
	(1) לא יוסמך בידי השר להגנת הסביבה מפקח לפי פסקה (2) להגדרה "מפקח" שבסעיף 2, או ממונה על איכות הסביבה, אלא אם כן מתקיימים בו שניים אלה:

	
	
	
	
	
	
	
	(1) הוא לא הורשע בעבירה שמפאת מהותה, חומרתה או נסיבותיה אין הוא ראוי, לדעת השר להגנת הסביבה, להיות מפקח;

	
	
	
	
	
	
	
	(2) הוא קיבל הכשרה מתאימה כפי שהורה השר להגנת הסביבה.

	
	
	
	
	
	
	(2) מפקח וממונה על איכות הסביבה כאמור בסעיף קטן (א) לא יעשה שימוש בסמכויות הנתונות לו לפי סעיף 64א, אלא בהתקיים שניים אלה:

	
	
	
	
	
	
	
	(1) הוא עונד באופן גלוי תג המזהה אותו ואת תפקידו;

	
	
	
	
	
	
	
	(2) יש בידו תעודה החתומה בידי השר להגנת הסביבה, המעידה על תפקידו ומפרטת את סמכויותיו."


<היו"ר חמד עמאר:>
למפקחים יש מדים מיוחדים?

<גלעד קרן:>
למפקחים החוקרים יש מדים מיוחדים.

<נעמה שחל:>
של הגנת הסביבה או של משרד הבריאות?

<היו"ר חמד עמאר:>
של הגנת הסביבה.

<נעמה שחל:>
לא, לגורמי המקצוע אין מדים. הם יסתובבו עם תג שם ועם תעודה.

<גבריאלה פיסמן:>
לגבי החוקרים, הם כן יצטרכו ללבוש מדים כיוון שהם בעלי סמכויות אכיפה.
<היו"ר חמד עמאר:>
למה למשטרה הירוקה אין?

<נעמה שחל:>
למשטרה הירוקה, שזה גורמי החקירה, יש מדים. פה אנחנו לא מדברים על המשטרה הירוקה אלא על גורמי המקצוע, ולכן הם הולכים רק עם תג שם ותעודה. גורמי חקירה הולכים עם מדים, וגורמי מקצוע בעלי סמכויות פיקוח הולכים בלי מדים.

<גלעד קרן:>
	
	
	"הסמכת מפקח בסמכויות חקירה בידי שר הבריאות
	64א2.
	(1) שר הבריאות רשאי להסמיך מפקח מבין המפקחים שהוסמכו לפי פסקה (1) להגדרה "מפקח" שבסעיף 2, בסמכויות חקירה כאמור בסעיף קטן (ג).

	
	
	
	
	
	
	(2) לא יוסמך מפקח לפי הוראות סעיף קטן (א), אלא אם כן מתקיימים בו כל אלה:

	
	
	
	
	
	
	
	(1)
משטרת ישראל הודיעה, בתוך 90 ימים ממועד פנייתו של השר אליה, כי היא אינה מתנגדת להסמכתו מטעמים של ביטחון הציבור, לרבות בשל עברו הפלילי;

	
	
	
	
	
	
	
	(2)
הוא קיבל הכשרה מתאימה בתחום הסמכויות שיהיו נתונות לו לפי סעיף קטן (ג), כפי שהורה שר הבריאות בהסכמת השר לביטחון הפנים;

	
	
	
	
	
	
	
	(3) הוא עומד בתנאי כשירות נוספים, ככל שהורה שר הבריאות, בהתייעצות עם השר לביטחון הפנים.

	
	
	
	
	(3) התעורר חשד לביצוע עבירה לפי פקודה זו, רשאי מפקח שהוסמך כאמור בסעיף קטן (א) לחקור כל אדם הקשור לעבירה כאמור, או שעשויות להיות לו ידיעות הנוגעות לעבירה כאמור; על חקירה לפי פסקה זו יחולו הוראות סעיפים 2 ו-3 לפקודת הפרוצדורה הפלילית (עדות), בשינויים המחויבים.

	
	
	
	
	
	
	(4) מפקח לא יעשה שימוש בסמכויות הנתונות לו לפי סעיף זה, אלא בהתקיים כל אלה:

	
	
	
	
	
	
	
	(1) הוא בעת מילוי תפקידו;

	
	
	
	
	
	
	
	(2) הוא עונד באופן גלוי תג המזהה אותו ואת תפקידו ולובש מדי מפקח בצבע ובצורה שהורה שר הבריאות לעניין זה, ובלבד שהמדים כאמור אינם נחזים להיות מדי משטרה;

	
	
	
	
	
	
	
	(3) יש בידו תעודה החתומה בידי שר הבריאות, המעידה על תפקידו ועל סמכויותיו, שאותה יציג לפי דרישה."

	תיקון סעיף 64ב
	3.
	בסעיף 64ב לפקודה, אחרי "מפקח" יבוא "או ממונה על איכות הסביבה"."


<היו"ר חמד עמאר:>
הערות לסעיפים? אין הערות. 

אני מצביע על הצעת חוק לתיקון פקודת בריאות העם (מס' 27), התשע"ד-2014.
הצבעה 1

בעד הצעת חוק לתיקון פקודת בריאות העם (מס' 27), התשע"ד-2014 – פה אחד 

נגד – אין

נמנעים – אין 

הצעת החוק נתקבלה.

<
היו"ר חמד עמאר:>
הצעת החוק אושרה בקריאה שנייה ושלישית ותועבר למליאת הכנסת להצבעה. תודה.

<הישיבה ננעלה בשעה 15:15.>

